Rosa Lund (EL), 2024-04-18:
Jeg skulle bare være sikker på, det var den rigtige tale, jeg havde taget med op.
Listen over grunde til, at man vil tage statsborgerskabet fra danskere, ser ud til at blive længere og længere.
Inden for de seneste 10 år er man begyndt at tage statsborgerskabet fra danskere, der har opholdt sig i bestemte dele af Syrien under borgerkrigen, og fra danskere, der har begået bandekriminalitet.
Nu foreslår Dansk Folkeparti, at man også skal kunne tage statsborgerskabet fra danskere, der begår personfarlig kriminalitet eller narkokriminalitet.
Og sådan kan det jo blive ved.
Det, der er det særlige ved de nye idéer om at gøre danskere til ikkedanskere, er, at de altid rammer en særlig kategori af vores danske medborgere, nemlig dem, der også har familiebaggrund i et andet land og derfor har dobbelt statsborgerskab.
Sådan nogle danskere som fru Mette Thiesen og mig risikerer jo aldrig at blive frakendt statsborgerskabet, uanset hvor meget narko vi så skulle sælge, eller hvor meget personfarlig kriminalitet vi skulle begå.
For vi har jo kun vores danske statsborgerskab, og Danmarks internationale forpligtelser forhindrer, at vi tager statsborgerskabet fra mennesker, der så i så fald ville blive statsløse.
Med de nye regler om frakendelse af statsborgerskab, ikke mindst med en eventuel vedtagelse af de regler, som Dansk Folkeparti foreslår her, forstærkes tendensen til, at vi har A-statsborgere og B-statsborgere.
A-statsborgerne, altså fru Mette Thiesen og jeg selv, er ikke i fare for at miste stemmeret til Folketinget eller det rødbedefarvede pas, uanset hvor meget vi så ellers måtte dumme os.
B-statsborgerne, som oftest er mennesker med mørkere hud og hår end mig, skal derimod være ekstra opmærksomme og opføre sig særlig ordentligt, for ellers risikerer de at blive gjort til ikkedanskere.
Dansk Folkepartis idérigdom og appetit på stramninger er som bekendt umættelig.
Altså, lige når man troede, at nu kunne Dansk Folkeparti ikke finde på flere stramninger, så overrasker Dansk Folkeparti og kommer op med et nyt strammerforslag.
Efterhånden som Socialdemokratiet gør mere og mere af Dansk Folkepartis politik til deres egen og flere og flere af de forslag, som ikke var stuerene i Poul Nyrup Rasmussens statsministertid, bliver vedtaget i Folketinget, finder Dansk Folkeparti, som jeg sagde før, bare på nye stramninger.
Hvad bliver det næste – at man får frataget statsborgerskabet, hvis man afleverer en biblioteksbog for sent?
Det tænker jeg ellers er rimelig dansk at gøre.
Hvis mennesker begår strafbare handlinger, har vi et system, der bl.a. rummer bødestraffe, samfundstjeneste, elektronisk fodlænke eller fængsel, og det er det system, vi skal bruge til at straffe med – ikke frakende statsborgerskab.
Og med de meget strenge krav, vi i Danmark stiller til opnåelse af dansk statsborgerskab, vil langt de fleste danske statsborgere med dobbelt statsborgerskab have en langt tættere tilknytning til Danmark end til det land, de selv eller deres forældre engang kom fra.
Mange har boet her hele deres liv.
Den uheldige udvikling, de er kommet ind i i forbindelse med kriminaliteten, har typisk fundet sted i Danmark.
Og derfor er de Danmarks ansvar, ikke deres forfædres oprindelseslands.
Lad os ikke forstærke den uheldige tendens i retning af at udvikle A-statsborgerskaber og B-statsborgerskaber.
Til sidst vil jeg bare minde alle inde i salen om, hvad det egentlig har betydet, at man kan fratage statsborgerskaber.
Det betyder bl.a., at der sidder nogle danske børn i en IS-fangelejr i det nordlige Syrien.
Det er konsekvensen af de regler, som Dansk Folkeparti har fået indført; der sidder danske børn i fangelejre i den nordlige del af Syrien.
Tillykke med det, Dansk Folkeparti.
Enhedslisten kan ikke støtte det her.